ועדת הכספים, כנסת 20, פרוטוקול מספר 691, 2017-04-19 11:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בהארכת מועדים לפי חוק מימון מפלגות, התשל"ג-1973.

<חנה רותם: אנחנו מבקשים מהוועדה לדחות ב-6 חודשים נוספים את הגשת דוח הביקורת על החשבונות השוטפים של סיעת בל"ד לתקופת הכהונה של הכנסת ה-19 וזאת בשל חקירת המשטרה המתנהלת ועל מנת שלא לפגוע בחקירה.

<שלומית ארליך: כדי להשלים את התמונה: אישרנו ב-26 בספטמבר 2016 בקשה קודמת להארכה.

<שלומית ארליך: הארכנו עד ל-20 באפריל, עד מחר, את המועד להגשת תוצאות ביקורת החשבונות השוטפים של מפלגת בל"ד.

<שלומית ארליך: עכשיו אתם מבקשים לאשר הארכה עד ל-20 בנובמבר 2017.

משה גפני: כמה דחיות היו לזה?

<שלומית ארליך: זו בעצם ההארכה השישית אבל היו, אבל היו הארכות אחרות, לא רק בהקשר לבל"ד.

רועי פולקמן: יש צפי?

רועי פולקמן: זו לא הארכה ראשונה או שנייה.

רועי פולקמן: הארכה לכמה זמן?

<חנה רותם: אנחנו מבקשים הארכה לחצי שנה.

<חנה רותם: אבל הדברים אינם תלויים בנו.

רועי פולקמן: יכול להיות שעוד חצי שנה יצטרכו להאריך את זה שוב?

<חנה רותם: יכול להיות.

<חנה רותם: הדברים תלויים בחקירת המשטרה המתנהלת.

<חנה רותם: כל עוד שמתנהלת החקירה, הבקשה שאנחנו לא נמשיך בהליכי הביקורת שכבר התחלנו בהם על מנת שלא לפגוע באותה חקירה.

רועי פולקמן: זה ברור.

ג'מאל זחאלקה: העניין הזה לא תלוי בנו וגם לא במבקר.

ג'מאל זחאלקה: המשטרה ערכה איזושהי חקירה ואנחנו מחכים לתשובה.

ג'מאל זחאלקה: זה דבר מתבקש.

משה גפני: אני מבין שהיום זה היום האחרון בגלל שמחר המועד כבר פוקע.

<חנה רותם: כן.

משה גפני: לכן עשיתי את הישיבה הזאת במועד הזה בגלל שתי סיבות: א', לא לעבור את המועד; ב', בגלל שהיה מדובר שתהיה ישיבת מליאה על התאגיד.

משה גפני: אז המועד באמת עובר מחר, אבל ישיבה

משה גפני: על התאגיד אין היום.

משה גפני: נכון, מיקי?

מכלוף מיקי זוהר: תכף אנחנו נברר מה עובר ומה לא עובר.

משה גפני: צריך להקריא את הבקשה?

<שלומית ארליך: כן.

<שלומית ארליך: רק את ההחלטה.

משה גפני: בבקשה.

<שלומית ארליך: ההחלטה – חנה, שימי לב – להאריך עד ליום ב' בכסלו התשע"ח, 20 בנובמבר 2017, את מועד מסירת דוח מבקר המדינה – זה רק דוח מבקר המדינה – לגבי תוצאות ביקורת החשבונות השוטפים של מפלגת "אל-תג'מוע אל-וטני א-דמוקרטי" (בל"ד), לתקופה המתחילה ביום כ"א בשבט התשע"ג, 1 בפברואר 2013 והמסתיימת ביום י"א בניסן התשע"ה, 31 במרץ 2015.

<שלומית ארליך: במכתב שלכם ציינתם שזה מסתיים בסוף 2014.

<שלומית ארליך: אבל הסתכלנו בהחלטה הקודמת.

<שלומית ארליך: זה בסדר, עד - - -

ג'מאל זחאלקה: זה 7 חודשים.

<שלומית ארליך: למה?

<שלומית ארליך: 20 בנובמבר 2017.

<שלומית ארליך: ההארכה עכשיו היא עד ה020 באפריל.

ג'מאל זחאלקה: זה 7 חודשים.

ג'מאל זחאלקה: 20 באפריל עד 20 בנובמבר, זה 7 חודשים.

ג'מאל זחאלקה: בסדר.

<שלומית ארליך: זה מה שביקשתם, חנה?

ג'מאל זחאלקה: לא אני ביקשתי.

<חנה רותם: אולי יש טעות סופר, אבל 7 חודשים זה גם טוב.

ג'מאל זחאלקה: 7 חודשים.

ג'מאל זחאלקה: בסדר.

משה גפני: מי בעד אישור הבקשה של מבקר המדינה?

משה גפני: מי נגד?

משה גפני: מי נמנע?

משה גפני: בעד בקשת מבקר המדינה – פה אחד

משה גפני: הבקשה אושרה.

משה גפני: תודה רבה.